**ชื่อเรื่อง** รายงานการประเมินโครงการโรงเรียนคุณธรรม สพฐ.

โรงเรียนบุญคุ้มราษฎร์บำรุง

**ชื่อผู้ประเมิน**  นางมาลี ปราศจาก

**บทคัดย่อ**

รายงานการประเมินโครงการโรงเรียนคุณธรรม สพฐ. โรงเรียนบุญคุ้มราษฎร์บำรุง มีวัตถุประสงค์เพื่อประเมินโครงการโรงเรียนคุณธรรม สพฐ. โรงเรียนบุญคุ้มราษฎร์บำรุง โดยประยุกต์ใช้รูปแบบการประเมินซิปโมเดล (CIPP Model) ประเมินใน 4 ด้าน ประกอบด้วย ด้านบริบท ด้านปัจจัยนำเข้า ด้านกระบวนการ และด้านผลผลิต กลุ่มตัวอย่างที่ใช้ในการประเมิน ได้แก่ ผู้บริหารจำนวน 4 คน ครูจำนวน 51 คน และนักเรียนโรงเรียนบุญคุ้มราษฎร์บำรุง จำนวน 274 คน ได้มาโดยทำการเปิดตารางกำหนดขนาดกลุ่มตัวอย่างของตารางเครจซี่และมอร์แกน แล้วสุ่มแบบแบ่งชั้น โดยใช้ระดับชั้นเรียนเป็นชั้น แล้วทำการสุ่มอย่างง่าย เครื่องมือที่ใช้ในการเก็บรวบรวมข้อมูลเป็นแบบสอบถามชนิดมาตราส่วนประมาณค่า 5 ระดับ จำนวน 2 ฉบับ สถิติที่ใช้ในการวิเคราะห์ข้อมูล ได้แก่ ค่าร้อยละ ค่าเฉลี่ย และส่วนเบี่ยงเบนมาตรฐาน

ผลการวิจัยพบว่า

1. ผลการประเมินด้านบริบท พบว่า ภาพรวมผลการประเมินอยู่ในระดับความเหมาะสมมาก และผ่านเกณฑ์การประเมินตามที่กำหนด เมื่อพิจารณารายละเอียดพบว่า สภาวะแวดล้อมของโรงเรียนมีความเหมาะสมและเอื้อต่อการดำเนินโครงการ รองลงมา ผู้มีส่วนเกี่ยวข้องมีส่วนร่วมในการกำหนดวัตถุประสงค์และวิธีดำเนินโครงการ โรงเรียนมีการกำหนดนโยบายเกี่ยวกับโครงการได้อย่างชัดเจน ตลอดจนหลักการและเหตุผลของโครงการมีความสอดคล้องกับสภาพความเป็นจริงในปัจจุบัน และวัตถุประสงค์ของโครงการมีความชัดเจน

2. ผลการประเมินด้านปัจจัยนำเข้า ภาพรวมผลการประเมินอยู่ในระดับความเหมาะสมมาก และผ่านเกณฑ์การประเมินตามที่กำหนด เมื่อพิจารณารายละเอียดพบว่า ผู้บริหารและครูผู้รับผิดชอบมีความรู้ความเข้าใจและมีความสามารถในการดำเนินโครงการ การปฏิบัติกิจกรรมของโครงการมีการประสานงานร่วมมือกับชุมชนและหน่วยงานต่าง ๆ งบประมาณในการดำเนินโครงการมีเพียงพอ ตลอดจนมีแผนการดำเนินงานตามโครงการอย่างชัดเจน และรูปแบบของการจัดกิจกรรมตามโครงการเป็นไปตามแผนที่กำหนดไว้

3. ผลการประเมินด้านกระบวนการ พบว่า ภาพรวมผลการประเมินอยู่ในระดับความเหมาะสมมาก และผ่านเกณฑ์การประเมินตามที่กำหนด เมื่อพิจารณารายละเอียดพบว่า มีการนำผลการประเมินมาปรับปรุงแก้ไขและพัฒนาอย่างต่อเนื่อง โรงเรียนมีการเผยแพร่และขยายผลการปฏิบัติกิจกรรมสู่ชุมชน มีการวางแผนการดำเนินงานโครงการสู่การปฏิบัติ ตลอดจนมีการประเมินผลการปฏิบัติงานตามโครงการอย่างเป็นระบบและต่อเนื่องด้วยวิธีการที่หลากหลายครบทุกกิจกรรม และมีการกำหนดบทบาทและหน้าที่ความรับผิดชอบแก่บุคลากรในการดำเนินโครงการ

4. ผลการประเมินด้านผลผลิต พบว่า ผู้บริหารสถานศึกษา และครู มีความเห็นว่า โครงการโรงเรียนคุณธรรม สพฐ.ในภาพรวมอยู่ในระดับมาก เมื่อพิจารณารายคุณธรรม พบว่า ด้านคุณธรรมที่มีค่าเฉลี่ยมากที่สุดคือ ความกตัญญู รองลงมาคือ ความซื่อสัตย์สุจริต ความพอเพียง และความรับผิดชอบ ส่วนด้านที่มีค่าเฉลี่ยน้อยที่สุดคือ อุดมการณ์คุณธรรม นักเรียน มีความเห็นว่า โครงการโรงเรียนคุณธรรม ในภาพรวมอยู่ในระดับมาก เมื่อพิจารณารายคุณธรรม พบว่า ด้านคุณธรรมที่มีค่าเฉลี่ยมากที่สุดคือ ความรับผิดชอบ รองลงมาคือ ความซื่อสัตย์สุจริต ความพอเพียง และความกตัญญู ส่วนด้านที่มีค่าเฉลี่ยน้อยที่สุดคือ อุดมการณ์คุณธรรม

**กิตติกรรมประกาศ**

รายงานฉบับนี้สำเร็จได้ด้วยความกรุณาและได้รับความอนุเคราะห์จากบุคคลหลายฝ่าย ผู้รายงานขอขอบพระคุณ พ.อ.อ.ดร. กิติศักดิ์ เพ็งสกุล ผู้อำนวยการชำนาญการพิเศษ โรงเรียนอนุบาลวัดอ่างทอง สำนักงานเขตพื้นที่การศึกษาประถมศึกษาอ่างทอง เขต 1 นางสาวศิวปรียา สิมโนนม่วง รองผู้อำนวยการชำนาญการพิเศษ โรงเรียนสายปัญญารังสิต สำนักงานเขตพื้นที่การศึกษามัธยมศึกษาปทุมธานี และนางสาวกิติยา พรหมสอน ศึกษานิเทศก์ชำนาญการพิเศษ สำนักงานเขตพื้นที่การศึกษามัธยมศึกษาปทุมธานี ที่ให้ความอนุเคราะห์ตรวจสอบคุณภาพเครื่องมือในการประเมินและกรุณาให้คำปรึกษา แนะนำ และตรวจสอบแก้ไขข้อบกพร่องด้วยความเอาใจใส่เป็นอย่างดียิ่ง ตั้งแต่เริ่มดำเนินการจนสำเร็จเรียบร้อย ขอขอบคุณ คณะครู และนักเรียนโรงเรียนบุญคุ้มราษฎร์บำรุง ที่ให้ความร่วมมือในการวิเคราะห์สภาพคุณธรรม วางแผนการดำเนินโครงการ กรุณาแนะนำ ให้การสนับสนุนงบประมาณ วัสดุอุปกรณ์ และอำนวยความสะดวกในการดำเนินโครงการ และขอขอบคุณ นางสุรางค์ ประไพนพ ผู้อำนวยการโรงเรียนบุญคุ้มราษฎร์บำรุง ที่ให้ความอนุเคราะห์ในการใช้เครื่องมือกับครู และนักเรียน

ขอขอบคุณผู้ที่มีสวนเกี่ยวข้องทุกท่านที่ช่วยให้การประเมินโครงการครั้งนี้ สำเร็จลุล่วงได้ด้วยดี คุณค่าและประโยชน์อันพึงมีของรายงานฉบับนี้ ผู้วิจัยขอมอบเป็นสิ่งบูชาพระคุณของบิดา มารดา ครูอาจารย์ และผู้มีพระคุณทุกท่าน

มาลี ปราศจาก